"Na última década asistimos a un devalo das estruturas dos centros de investigación agraria en Galicia, en concreto no CIAM, que ten máis de 130 anos", lembra Gonzalo Flores, xefe do Departamento de Pastos e Cultivos do centro e ex-director xeral de Investigación Tecnolóxica de Medio Rural.

“O acontecido nestes centros na última década acada actualmente niveis impensábeis non hai moitos anos atrás”, aclara o comunicado, ao enumerar as eivas que denuncian: “Insuficiente dotación de fondos económicos, incapacidade na xestión dos recursos conseguidos en convocatorias públicas de investigación, impagos a proveedores de bens e servicios, ausencia de investimentos, sen cobertura de postos vacantes, sen oportunidade para o persoal especializado que se formou nos centros e con equipas diminuídas que dificultan a captación e a execución de proxectos”.

Persoal do CIAM advirte de que os 10 millóns do novo centro "permitiría contratar 12 investigadores" e lembra que no seu centro son a metade que hai dez anos

"Coa escusa da crise e cos problemas de inxección económica dos últimos anos, temos un contexto desolador, sobre todo no que ten que ver cos recursos humanos", engade Flores, que advirte de que no CIAM hai actualmente 16 investigadores, a metade dos que traballaban en 2008. Ademais, repara tamén no feito de que moita da xente nova que se está a formar no prestixioso centro, herdeiro da Granxa Agrícola Experimental fundada en 1888 na Coruña, "acaba marchando fóra porque non ten ningunha posbilidade de quedar ao non cubrirse as prazas de quen se xubila". En canto aos fondos propios libres para gasto corrente, o persoal advirte que do medio millón de euros cos que contaba hai unha década pasouse aos 150.000 euros, "ao que se suma o que sacamos da venda de produtos como leite e carne". "Non ten sentido", remarcan.